КIэух зэIущIэм къыщыхагъащIэ
Налшык дэт гимназие №4-м и баскетбол командэр мы гъэм аргуэру щыджэгуащ «Локобаскет-Школ Лигэ» зэхьэзэхуэм и финалу Дон Iус Ростов щекIуэкIам. Нэгъаби хуэдэу, налшыкдэсхэм кIэух зэIущIэм хьэрхуэрэгъу къащыхуэхъуащ Дон Iус Ростов и гимназие № 36-м и командэр.
ЗэпэщIэтыныгъэр хэгъэрейхэм жыджэру къыщIадзащ. Псом хуэмыдэу убыдыпIэншэт и командэм япэ очкоихыр къыхуэзылэжьа Шопен Андрей. Абы и Iэзагъым и фIыгъэкIэ гимназие №36-м и баскетболистхэр зэIущIэм и япэ Iыхьэм 21:8-уэ щытекIуэу иухащ.
ЕтIуанэ Iыхьэ плIанэм джэгум и екIуэкIыкIэм зэхъуэкIыныгъэшхуэ хилъхьакъым. Ростовдэсхэр ебгъэрыкIуэ зэпытт. Хэгъэрейхэм ящыщ Глущенкэ Никитэ жыжьэу щыту иридза топхэм я фIыгъэкIэ зэщхьэщыкIыныгъэр 45:16-м нэсауэ командэхэм загъэпсэхуну икIащ.
КъыкIэлъыкIуэ Iыхьэхэми зэпэщIэтыныгъэм и щытыкIэм зихъуэжакъым. КIэух бжыгъэр 86:51-уэ зэIущIэм текIуэныгъэр хэгъэрейхэм къыщахьащ.
ЖЫЛАСЭ Замир.
